***Отговор на въпрос от Радостин Танев – народен представител от ПГ на ГЕРБ относно изграждане на ракетни площадки за противоградова защита в област Стара Загора***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ТАНЕВ,**

***Колко ракетни площадки за противоградова защита се изграждат на територията на област Стара Загора и кога ще бъдат въведени в експлоатация?***

Изпълнителната агенция „Борба с градушките“ осъществява активна противоградова дейност чрез **199** действащи ракетни площадки за противоградова защита, работещи под ръководството на **9** командни пункта за борба с градушките в рамките на **8** Регионални дирекции.

През 2018 г. са извършени инвестиции за въвеждане в действие на две нови регионални дирекции, включващи два нови командни пункта и **63** нови ракетни площадки – в с. Тъжа, област Стара Загора и в гр. Хасково, които ще бъдат въведени в експлоатация през новия активен сезон по градозащита тази година.

На територията на област Стара Загора са изградени **25** нови ракетни площадки.

Активният сезон се предвижда да започне в края на месец април или първите дни на месец май, в зависимост от метеорологичната прогноза и развитието на земеделските култури.

***Какъв е статутът на имотите, върху които се обособяват площадките?***

Преобладаващата част от имотите, върху които са обособени новите площадки в област Стара Загора, представляват общинска собственост и по силата на решения на съответните общински съвети е предоставено право на управление в полза на Изпълнителна агенция „Борба с градушките“, като за целта са сключени договори.

Останалата част от имотите са държавна собственост и се предоставят на агенцията със заповед на министъра на земеделието, храните и горите с право на управление. *(само един имот е държавна собственост и е предоставен със заповед на Танева).*

***Каква е площта на защитаваната от градушки територия в област Стара Загора към настоящия момент и с колко ще се увеличи тази площ след въвеждането в експлоатация на новите ракетни площадки?***

Изпълнителна агенция „Борба с градушките“ осъществява дейности по градозащита на площ от **17,2 милиона декара**, от които обработваемите земи са с площ **11,7 милиона декара по данни за 2018 г.** В страната площта на обработваемите земи е около **40 милиона декара,** което означава, че защитени от градушки са приблизително **29%** от всички обработваеми земи.

След въвеждане в експлоатация на новите **63** площадки, защитаваната територия ще се увеличи **с 4,8 милиона декара** – от **17,2 милиона декара** на **22 милиона декара**, като от тях защитените обработваеми площи ще се увеличат **2,2 милиона декара** и ще достигнат **13,9 милиона декара**, което е приблизително **35%** от всички обработваеми земи.

Ракетните площадки, осъществяващи защитата на територията на област Стара Загора, работят под управлението на Команден пункт – с. Петрово, област Стара Загора и Команден пункт – с. Поповица, област Пловдив. До сега площта на защитаваните от градушки земеделски земи в рамките на област Стара Загора е приблизително **2,5 милиона декара,** от които **1,1 милиона декара** са обработваеми земи, съгласно данни от Областна дирекция „Земеделие“ – Стара Загора.

От новите **25** ракетни площадки **- 23** ще осъществяват дейността си, ръководени от новосъздадения команден пункт в с. Тъжа, а останалите **две** нови площадки ще попаднат под контрола на Команден пункт – с. Петрово. След като новите ракетни площадки започнат своята дейност, общата площ на защитаваната от градушки територия в област Стара Загора ще се увеличи приблизително с **2 милиона декара** и **над 90% от обработваемите площи** ще попадат в обхвата на противоградовата защита.

Незащитена ще остане само най-северната част на областта, представляваща планински райони в Стара планина, с площ около **650 - 700 хиляди декара.**

**БЛАГОДАРЯ ЗА ВНИМАНИЕТО!**